საქართველოს ეკონომიკას გაურკვეველი პოლიტიკური ფონი ამძიმებს 
საქართველოს ეკონომიკის შენელების მიზეზად სავალუტო ფონდი კერძო სექტორის ინვესტიციების შემცირებას, სუსტ საკრედიტო ზრდას და საბიუჯეტო დანახარჯების შემცირებას ასახელებს.
საერთაშორისო სავალუტო ფონდის ინფორმაციით, განვითარებული ეკონომიკის მქონე ევროპული ქვეყნები სტაგნაციიდან გამოვიდნენ და ეკონომიკური წინსვლა დაიწყეს. მზარდ ბაზრებზე კი აქამდე არსებული წინსვლის მაღალი მაჩვენებელი წელს მნიშვნელოვნად შემცირდა. სავალუტო ფონდის მთავარი ეკონომისტი ოლივერ ბლანშარდი ამბობს: საქართველოს ეკონომიკური ზრდა 2013 წელს რეგიონში მდებარე განვითარებადი ქვეყნების მსგავსად, შენელებულია. ამის მიზეზად სავალუტო ფონდი კერძო სექტორის მიერ გაკეთებული ინვესტიციების შემცირებას, სუსტ საკრედიტო ზრდას და საბიუჯეტო დანახარჯების შემცირებას ასახელებს. ვითარების გამოსწორების მიზნით გაკეთებული რეკომენდაცია მთავრობის მიერ ისეთი პოლიტიკის შემუშავებაა, რომელიც „მოთხოვნის დასაკმაყოფილებლად პროდუქტიულ დანახარჯებს ხელს შეუწყობს.“ ანგარიშში ასევე ნათქვამია, რომ წელს სახელმწიფოს მიერ განაკვეთების შემცირება, სავარაუდოდ, ფასების დონის შემცირებას ანუ ფულის მსყიდველობითი უნარის გაზრდას შეუწყობს ხელს. სავალუტო ფონდის ანგარიშში ნათქვამია, რომ საქართველოს ეკონომიკურ წინსვლას არსებული პოლიტიკური ფონი ამძიმებს: “საჭიროა უახლესი პოლიტიკური გაურკვევლობის გადაჭრა ინვესტორების ნდობის აღსადგენად.“ სავალუტო ფონდი ანგარიშის თანახმად, საქართველოს ეკოვნომიკური პროგნოზი 2013-2014 წლებისთვის ასეთია: ექსპერტები აცხადებენ, რომ ეკონომიკური ზრდა შედარებითია. ამ ფონზე, მიუხედავად შენელებული ტემპისა, ჩინეთის ეკონომიკა ერთ-ერთ ყველაზე სწრაფად მზარდ ეკონომიკად რჩება და წელს 7.6 პროცენტით იზრდება. ინდოეთი, სადაც ეროვნული ვალუტის სწრაფი დევალვაცია გრძელდება, 5.1 პროცენტით იზრდება. შეერთებული შტატების ეკონომიკა წელს 1.6 პროცენტით გაიზარდა. ეს ტენდენცია მთელი მსოფლიოს მასშტაბით ეკონომიკურ გაურკვევლობას ქმნის. საერთაშორისო სავალუტო ფონდი აცხადებს, რომ მომავალ წელს ამერიკის ეკონომიკა უფრო მაღალი მაჩვენებლით გაიზრდება, რადგანაც ქვეყნის ბიუჯეტის ავტომატური შეკვეცების შედეგები უკვე დასრულებული იქნება. ბლანშარდი აცხადებს, რომ ამერიკის მთავრობის ნაწილობრივმა გათიშვამ და ქვეყნის ვალის ზედა ზღვრის გაზრდასთან დაკავშირებულმა პოლიტიკურმა ბრძოლამ, შესაძლოა სამომავლო ეკონომიკურ წინსვლაზე უარყოფითი გავლენა იქონიოს. ამერიკის ხაზინა ამბობს, რომ ქვეყნის ვალის ზედა ზღვარი ამჟამად 16.7 ტრილიონი დოლარია. თუ კონგრესმა ეს ზღვარი არ გაზარდა, 17 ოქტომბერს ამერიკას არ ექნება იმის სახსრები, რომ ნაკისრი ფინანსური ვალდებულებები შეასრულოს. საერთაშორისო სავალუტო ფონდი დარწმუნებულია, რომ ამერიკელი კანონმდებლები კრიზისის თავიდან აცილებას შეძლებენ. ეკონომისტები კი აცხადებენ, რომ თუ ვალის ზედა ზღვრის გაზარდაზე შეთანხმება არ მოხდა, ამერიკის ერკონომიკა მნიშვნელოვნად დაზარალდება, ქვეყნის კრედიტუნარიანობა ჩამოქვეითდება. ამან, შესაძლოა, ამერიკასა და მის პარტნიორ ქვეყნებში ეკონომიკური რეცესია გამოიწვიოს, რომელიც გაცილებით მძიმე იქნება, ვიდრე წინა რეცესია იყო. ია მეურმიშვილი, ამერიკის ხმა, ვაშინგტონი